Nicholsonová, Lucia, poslankyňa NR SR (2015-10-21):
Pri všetkej úcte, to, čo ste urobili deň pred vaším odvolávaním, ako ste zázračne našli takmer pol milióna eur a ako ste nechali vyhodiť ďalšie pracovníčky z toho projektu, teraz po vykonaní kontroly, je podľa mňa jedno tragikomické divadlo. Inak tie dámy, ktoré nechal vyhodiť, to sú tiež len, dá sa povedať, že rádové zamestnankyne toho projektu. Áno, tam kľúčovou postavou, kľúčovou postavou je šéfka MPC, ktorá v plnej miere nesie zodpovednosť za to, čo sa stalo, a spečatila to niekoľkokrát na niekoľkých krycích listoch svojím vlastným podpisom. Pretože ona z titulu toho, že je generálna riaditeľka MPC, je hlavná manažérka národného projektu, o ktorom hovoríme. Takže pol milióna eur, ktoré boli doteraz fuč, deň pred vaším odvolávaním ste zrazu prepustili kompetentné manažérky projektu, ktorých podpis svietil na krycích listoch od začiatku vášho nevydareného tunelu v Metodicko-pedagogickom centre. Pýtam sa vás, pán minister Draxler, čo sa stane s nevinným človekom, ktorého meno ste pošpinili a ktorý mal poslúžiť ako obetný baránok na zahladenie vašej kauzy? Pýtam sa, prečo ste 55-ročného ekonóma Jozefa Kováča z Metodicko-pedagogického centra nechali prepustiť hneď po prevalení zmiznutých 460-tisíc eur? Vtedy ste nepotrebovali investigovať ani si počkať na závery kontroly? Keď ste toho chlapa nechali prepustiť a v médiách ste naňho vyliali kýbeľ špiny ako na jediného zodpovedného, vtedy vám uniklo, že na platobných príkazoch prevodu tých peňazí nikde nesvieti jeho meno? Prečo ste hodili cez palubu nevinného, ktorého podpis na podvodnom prevode pol milióna eur nikde nefiguruje? Čo s ním teraz, há? Má 55 rokov, je nezamestnaný, doma má trinásťročnú dcéru a meno, ktoré ste pošpinili vinou svojich politických nominantov a svojou vlastnou vinou! Zbabelec, ktorý podhodil hladnému davu ohlodanú kosť, aby si udržal svoj vznešený zadok na ministerskom tróne a nepošpinil meno 40-percentnej partaje pred voľbami – lebo veď vy to všetko robíte pre ľudí, nie? Tak to píšete na tých bilbordoch. Pýtam sa vás, pán minister Draxler, prečo ste peniaze našli až teraz a prečo až teraz vyhadzujete ľudí, ktorí sú zodpovední za tú vašu hru na zmiznutých 460-tisíc? A pýtam, prečo stále kryjete šéfku MPC, ktorá bola z titulu funkcie generálnou manažérkou sporného projektu a ktorej meno svieti na každom krycom liste k faktúram? Je to preto, že je to vaša nominantka, ktorú ste dosadili na post generálnej riaditeľky MPC? Pýtam sa vás, na čo sa to hráte deň pred vaším odvolávaním v parlamente? Keby sme 7. 10. 2015 nezvolali tlačovku, na ktorej sme poukázali na krivdu voči nevinnému človeku a keby sme nezozbierali podpisy na vaše odvolávanie v parlamente, kde, na koho účte by doposiaľ viselo pol milióna eur? Keby sme nezvolali tú tlačovku, kde stál aj prepustený ekonóm Jozef Kováč, s akým výsledkom by sa skončila tá vaša kontrola na MPC? A konala by sa vôbec nejaká kontrola? Prepustených 55-ročných ľudí bez práce sa tu potuluje tak veľa, na toto ste vsadili, že nejakého Jozefa Kováča je medzi nimi také ľahké prehliadnuť, že kvôli jednému Kováčovi predsa nebude bordel v médiách a že stratených pol milióna eur popri tých smeráckych tuneloch v zdravotníctve, v doprave nikomu nebude až tak veľmi chýbať? S týmto ste rátali, že tie stratené peniaze roztratíte na nejakých súkromných účtoch a že vám novinári aj verejnosť zožerú, že ste vyvodili osobnú zodpovednosť voči ľahkej koristi – ekonómovi, a teda ste si umyli špinavé ruky? But guess what? Tá tlačovka s pánom Jozefom Kováčom spustila lavínu. Zrazu ľudia zo školstva chcú hovoriť. Kontaktujú ma s informáciami, popri ktorých je ten váš tunel za pol milióna len fazuľkou. Zahrali ste veľmi slabou kartou, pán minister, a nevedeli ste, že aké karty majú v rukách ešte vaši súperi. Vôbec nie je dôležité, či bude Draxler odvolaný, alebo nie. To nie je dôležité. Nemáme na to. Všetci, jak tu sedíme, o tom vieme. Viete to aj vy, tlieskajúci kolegovia. Dôležité je, aby ľudia vedeli, ako a cez čo rozkrádate školstvo. Aby si to ten učiteľ, ktorý má mizerný plat len kvôli vašim tunelom, pustil večer v rádiu, keď bude v taxíku rozvážať z večierkov tie celebritné deti zlodejov. Páni učitelia a panie učiteľky, kvôli takýmto Draxlerom sa neoplatí mlčať. To nie vy potrebujete jeho, ale on potrebuje vás. To on mylne uveril, že funkcia je on a on je funkcia, nevediac, že je tu len omylom a že je tu len na chvíľu. A to bez ohľadu na to, či ho dnes odvoláme, alebo nie. Toto by mohol byť koniec, ale nebude to koniec. Prišlo mi niekoľko zaujímavých informácií o, napríklad aj o tom spornom národnom projekte, o ktorom som doteraz hovorila. Pozrite sa, ako ten projekt funguje. Ten projekt mal zabezpečovať primárne balíčky pre deti z marginalizovaných rómskych komunít, mal ísť na školy, aby tam deti našli všetko, čo doma nemajú, čo im rodičia nabaliť nemôžu a podobne. Súčasťou toho projektu bolo aj pôsobenie odborných pracovníkov, samozrejme, v rámci toho národného projektu, ktorý sa volá. Ten bol spustený 1. 9. 2014. V úvodných mesiacoch neboli včas zasielané mzdové prostriedky do škôl. Museli vypomáhať obce. Išla zvodka, že aby z toho nebol škandál, tak primátori a starostovia, ktorí sú v drvivej väčšine, povedzme si, aj keď sa tváriaci nezávislo, tak predsa len pod gesciou SMER-u, pretože ten rozdáva eurofondy, museli suplovať tento projekt, pretože peniaze neboli posielané. Po prijatí niekoľkých sťažností cez diskusné fórum projektu manažéri diskusiu zrušili. Mám potvrdenie o tom, že diskusné fórum na stránke projektu PRINED bolo zrušené len preto, lebo tam bolo príliš veľa kritiky. Školenia. V úvode tohto projektu boli realizované absurdné a zbytočné školenia, kde im priamo lektor v pokročilom veku sám povedal, že ide iba o to, ako čo najrýchlejšie vyčerpať peniaze na školenie. Prínos pre ľudí, ktorí boli zaangažovaní v tomto národnom projekte, bol nulový okrem vyfakturovaných nákladov. Nepreplatené cestovné. Do dnešného dňa 21. 10. 2015 odborní zamestnanci projektu nedostali preplatené cestovné náhrady povinného školenia. Predpokladáme však, že manažéri MPC dostali preplatené všetko, aj osobné príplatky. Nekompetentnosť. Ten človek, čo mi to píše, ináč zvnútra toho projektu, ktorý na tom robil, píše, že nekompetentnosť až debilita. Manažéri projektu z Prešova, pravdepodobne to ale išlo ako príkaz z Bratislavy, zasielali neustále nové a nové, resp. nové a novšie a ešte novšie verzie formulárov a výkazov, takže vo finále odborní zamestnanci spracovávali nie tri výkazy mesačne, ale tridsať výkazov. Posledná funkčná verzia výkazov, záznam o práci odborného zamestnanca, bola vydaná až v decembri 2014, čo znamenalo prerábanie všetkých výkazov znova. Na to odborní zamestnanci poukazovali aj v diskusnom fóre, ktoré bolo ale zrušené. Neexistujúca náplň práce. Projekt PRINED bol spustený 1. septembra 2014. Odborní zamestnanci dostali na papieri náplň práce v novembri 2014. Pýtam sa, ktorý idiot môže spustiť takto projekt? Šestka. Žiadna odborná práca, podvod. Odborní zamestnanci nerobia žiadnu odbornú činnosť, ale nahrádzajú učiteľov. Predstavte si to, školy si tak vypomáhajú, pretože majú nedostatok ľudí na suplovanie a pomocné práce. Využívajú odborníkov, ktorých platíme cez tento eurofondový projekt. Odborní zamestnanci chodia učiť namiesto učiteľov, až sa rodičia pýtajú, prečo napríklad psychológ učí jeho dieťa slovenčinu? Odborní zamestnanci robia dozor na chodbách počas prestávok. Špeciálni pedagógovia, psychológovia robia dozor za peniaze z eurofondového projektu. Odborní zamestnanci odprevádzajú deti na zastávky autobusu. Odborní zamestnanci sú dokonca aj v družinách. Všetky výkazy o práci odborného zamestnanca sú písané pro forma. Nič z toho sa v skutočnosti nerobí. Projekt má skončiť teraz 30. 11. 2015. Žiadne osobné ohodnotenia. Jeden jediný mesiac im PRINED poslal 120 eur osobné ohodnotenie, hneď v ďalšom mesiaci to zrušil. Odborní zamestnanci museli vysvetľovať, no, píše, že „idiotom v Metodickom centre Prešov“, čo hovorí zákon a na aké tabuľkové platy majú nárok. Odmeňovanie zamestnancov MPC. Toto je zaujímavé. Napríklad taká súdružka – asistent manažéra monitoringu PK Prešov má ročný plat bez osobného ohodnotenia 21 200 eur. Odborný zamestnanec, ktorý robí s Rómami priamo v osadách, v tých školách, má ročne plat 9-tisíc eur. Odborný zamestnanec v rámci toho projektu zarába 9-tisíc a nejaká projektová manažérka, ktorá má kontrolovať niečo, čo ani nekontroluje, ako sa dozviete neskôr, má plat 21 200 eur. Nadriadený tej súdružky asistentky, ktorá má akože kontrolovať, má ročný plat 33-tisíc eur. Síce nikto netuší, čo monitoruje a hlavne ako to monitoruje, pretože oni nie sú schopní dať dokopy jednu excelovskú tabuľku, aby dokázali vlastne, že toto sme urobili za tých 33-tisíc ročne. Supervízia. Nuž, niektorí supervízori prišli do školy až jedenkrát. Potom sa už len dohodli s riaditeľmi a urobili si ďalšie čiarky. Pomôcky pre odborných zamestnancov. Údajne v rámci toho projektu mali byť nakúpené notebooky. Na škole ich ale nikto nikdy nevidel. Možno si ich vedenie MPC alebo školy pridelili rodinným príslušníkom. Odborní zamestnanci projektu nedostali nič. Balíčky pre deti zo sociálne znevýhodnených. To je to, čo robí tých 460-tisíc. Viem o jednej konkrétnej škole, kde v rámci týchto balíčkov dostali zubnú kefku, zubnú pastu a mydlo v jednom balíčku. Tam malo byť všetko pre tie deti. Tam malo byť to, aby ony zvládli ten školský rok – a dostali zubnú kefku, zubnú pastu a mydlo! Podvody pri prijímaní odborných zamestnancov. V niekoľkých prípadoch boli zamestnaní ľudia, ktorí so sociálnou prácou, psychológiou či špeciálnou pedagogikou v živote neprišli do styku. Následne si v priebehu roka na MPC urobili akési školenie a všetko je okej. Nech žijú vzdelaní traktoristi a futbalisti! Summa summarum: Myšlienka projektu nie je zlá, ako napokon žiadna myšlienka takmer žiadneho národného projektu. Ale keď počujeme meno Pollák alebo Richter, alebo akéhokoľvek ministra zo SMER-u, otvára sa nám nožík vo vrecku a každý si vybaví luxusné platy pre pár manažérov projektu a každodenné stresy za minimálne tabuľkové platy odborných zamestnancov, ktorých napríklad zavrú na celý deň s jedenástimi malými Rómami do triedy, a nikto sa nestará, čo tam robia. Každému mysliacemu a vzdelanému človeku musí byť jasné, že keď odborný zamestnanec učí, supluje alebo stojí ako dozor na chodbách, nemôže logicky vykonávať odbornú prácu, na ktorú bol najatý v rámci toho projektu. Na svoju prácu potrebujú špeciálni pedagógovia malé skupiny žiakov, psychológovia samostatné miestnosti, ktoré neexistujú. Liečebný pedagóg detto. K tomu je potrebná spolupráca rodičov. Tá neexistuje, pretože rodičia vôbec nechápu, o čo vlastne v tomto národnom projekte ide. Záver. Na školách by mali byť povinne a natrvalo školskí psychológovia, pochopili to už aj v Českej republike, a špeciálni pedagógovia. Žiaden projekt, normálne ich zaradiť do tabuliek. Lenže, vážení, keby sa to u nás normálne zaradilo do tabuliek, tak by sa nedalo cez takéto projekty tak nádherne tunelovať! (Reakcia z pléna.) Dalo by sa to? Nedalo by sa to. A dostávame sa teraz k tomu úplne najdôležitejšiemu, na čo chcem poukázať. Cez to všetko, ako sme teda otvorili tú bublinu na tej našej tlačovke, tak sa nám naozaj začali ozývať proste rôzni ľudia a niektorí z nich ma upozornili na veľmi zaujímavý projekt, ktorý ide cez MPC, a ten projekt sa volá Nové trendy vzdelávania učiteľov anglického jazyka na základných školách. Viete, ako to volajú, tento projekt v MPC? Že Pellegriniho dieťa. Volajú to Pellegriniho dieťa. Tento projekt, na ktorom je zmluva o poskytnutí nenávratného finančného príspevku účinná k 23. 4. 2015, je vskutku veľmi zaujímavý a ja vám poviem prečo. Bola teda vyhlásená, predpokladám, nejaká výzva z ministerstva školstva a vyhralo to MPC, ktoré predložilo nejaký projekt. Bola s ním podpísaná zmluva o NFP (nenávratnom finančnom príspevku). Je to rozdelené do tých dvojičiek pre celé Slovensko. Pán poslanec, nudíte sa? Nie? Že spínate tie ruky. Dobre. Ja len keby náhodou, tak mi povedzte, dobre? Lebo teraz to bude naozaj dobré. (Reakcia z pléna.) Hej? (Prerušenie vystúpenia predsedajúcim.)